དེ་ལྟར་ཆོས་ལུགས་གྲུབ་མཐའི་སྟོབས་ཤུགས་འོག་ནས་ཆབ་སྲིད་ཐད་དབང་ཐོབ་རྩོད་རེས་དང་ཆོས་ལུགས་ཐད་མཆོད་འབངས་འཕྲོག་རེས་བྱེད་པའི་ཡུན་རིང་དུས་ཟིང་ཁྲོད་ནས།ས་སྤྲེལ་༡༥༤༨ལོར་ཞིང་ཤག་པ་ཚེ་བརྟན་རྡོ་རྗེས་རིན་སྤུངས་པའི་སྲས་པད་མ་དཀར་པོ་བཀྲོངས་པ་སོགས་རིན་སྤུངས་པར་འཐབ་རྒོལ་མང་དུ་བྱས་པས་རིན་སྤུངས་དམེ་ཁྲག་གི་ལོ་ཞེས་འབོད་པ་དེ་བྱུང་ཞིང་།དེ་རྗེས་གཙང་བ་སྡེ་སྲིད་ཀྱི་སྐབས་སུ་ཕུན་ཚོགས་རྣམ་རྒྱལ་གྱིས་ཆུ་བྱི་༡༦༡༢ལོ་དང་།ཆུ་གླང་༡༦༡༣ལོ་གཉིས་ལ་བོད་རིགས་ནང་ཁུལ་དུ་དམག་འཁྲུག་མང་དུ་བརྒྱབ་པར་བརྟེན།བྱི་གླང་བདེ་གཟར་དུ་གྲགས་པའི་དུས་ངན་དེ་ཆེད་དུ་བསླངས་ཡོད།དུས་མཚུངས་སུ་གྲུབ་མཐའི་ཕྱོགས་ཞེན་གྱི་སྦྱོར་ངན་མུ་མཐུད་དུ་སྤེལ་མུར་ས་རྟ་༡༦༡༨ལོ་ལ་བོད་དབུས་ལྷ་ས་སོགས་སུ་དམག་དཔུང་དྲངས་ཏེ་བོད་ཁམས་མི་བདེ་བའི་དུས་ཟིང་ཆེད་བཟོས་ཀྱིས་དགེ་ལུགས་པའི་ཕྱོགས་གཏོགས་ཀྱི་དགོན་སྡེ་དང་སྦྱིན་བདག་ཁག་ལ་གནོད་འཚེ་མི་ཉུང་བ་རྒྱུན་རིང་བཟོས་ཡོད།